Clemens, episcopus, servus servorum Dei, dilectis filiis Hugoni abbati, et conventui Cluniacensis monasterii, salutem et apostolicam benedictionem. Quotiens a sede postulantur que commodum ecclesiarum respiciunt et quietem, in quantum fore dinoscitur consentaneum rationi, libenter impertimur assensum apostolicum et favorem, et eadem effectu prosequente complemus. Eapropter justis vestris postulationibus annuentes, ut infra terminos immunitatem vestri monasterii continentes privilegiis ab apostolica sede indultis vestro monasterio consignatos atque firmatos, et ab ipso monasterio hactenus in pace possessos, aliquod hospitale seu cujuslibet religionis monasterium absque vestro consensu aliqua persona construere non presumat, salvis privilegiis et indulgentiis romanorum pontificum auctoritate apostolica inhibemus. Nulli ergo omnino hominum liceat hanc paginam nostre prohibitionis infringere vel ei ausu temerario contra ire. Si quis autem hoc attemptare presumpserit, indignationem omnipotentis se noverit incursurum. Datum Laterani, VII idus decembris, pontificatus nostri anno secundo.